stanford-oval/wikipedia huggingface dataset:
טלמטיקה
טלמטיקה בתעשיית הרכב

בתעשיית הרכב, משתמשים במערכות טלמטיקה למגוון שימושים: איסוף אגרות נסיעה בדרכים, ניהול התנועה בדרכים, תמחור תעריפי ביטוחים, איתור מיקום של ציי רכב גנובים, מתן התרעה אוטומטית על התנגשות, שירותי ניווט לנהגים, מערכות שמע ותמונה בידוריות, מערכות אזעקה, מערכות התרעה בפני תאונה ומערכות תקשורת לזיהוי מצב תאונה והצלת חיי הנוסעים ברכב.
מערכות טלמטיקה בתעשיית הרכב משמשות גם להעברת דיאגנוסטיקה, אודות מצב הרכב: חבילת הטלמטיקה המותקנת ברכב מזהה בעיה אלקטרונית או מכנית ויודעת להעביר את המידע לגורם המתאים ואף לשלוח את המידע לבעלי הרכב באמצעות דואר אלקטרוני.
למעשה, בתחום הרכב מערכות טלמטיקה נועדו לשפר את בטיחות הנהיגה והנסיעה ולהעלות את איכות החיים בתוך המכונית. ניתן לומר כי היתרון העיקרי של מערכות טלמטיקה לרכב הוא היכולת להפחית את מספר הפצועים קשה, הנכים וההרוגים בתאונות דרכים ברחבי העולם.
טלמטיקה בתעשיית הרכב > הודעה על תאונת דרכים

מתן הודעה אוטומטית על התרחשות תאונת דרכים הוא אחד השימושים החשובים ביותר של מערכות טלמטיקה ברכב. חיישני תאונה המותקנים ברכב מסוגלים לזהות מצב של תאונת דרכים ולהודיע באופן אוטומטי ומיידי למוקד חירום ייעודי, היוצר קשר עם כוחות ההצלה המקומיים. מוקד החירום מסוגל לספק לכוחות ההצלה מידע מדויק אודות מיקום הרכב המעורב בתאונה. כך, ללא פעולה יזומה של הנהג, מערכות טלמטיקה המותקנות בכלי רכב עשויות להציל חיים ולמנוע פציעות ונכויות קשות.
טלמטיקה בתעשיית הרכב > איתור מיקום של כלי רכב

יישום של מערכות טלמטיקה בתחום הרכב המאפשרות לעקוב ולצפות במיקום, תנועות ומצב הרכב (או של צי כלי רכב). יכולת זו מושגת על ידי שילוב בין GPS Receiver ומכשור אלקטרוני (בדרך כלל מדובר על מכשור המכיל מודם GSM GPRS או שולח SMS) המותקן ברכב ומתקשר עם המשתמש ועם PC או תוכנה המבוססת על רשת. הנתונים מתורגמים למידע באמצעות כלי דיווח שונים להם מצורפת תצוגה ויזואלית על גבי תוכנת מפות ממוחשבת.
יישום דומה מאפשר לעקוב אחר התנועות והמצב של יחידה נגררת באמצעות יחידת מיקום המוצמדת לנגרר והעברת הנתונים על ידי רשת תקשורת סלולרית או רשת לוויינית, מחשב PC ותוכנה מתאימה.
טלמטיקה בתעשיית הרכב > ניווט

ניווט לווייני בהקשר של מערכות טלמטיקה בתחום ברכב עושה שימוש ב-GPS ובמפות אלקטרוניות ומאפשר לנהג הרכב לנווט ליעד הרצוי. ישנן מערכות טלמטיקה המחוברות למוקד אנושי המסוגל לספק לנהג הוראות נסיעה ליעד המבוקש בזמן אמת ולספק לו שירותי נוחות נוספים, כמו למשל מיקום הכספומט הקרוב ביותר אליו, מיקום מסעדות באזור בו הוא נמצא ועוד.
טלמטיקה בתעשיית הרכב > תקשורת בטיחותית ברכב

מערכת אלקטרונית ברכב אשר מטרתה העברת מידע בטיחותי אודות סכנות העשויות להיות בדרך, מיקום ומהירות כלי הרכב. יחידות אלחוטיות אלה יכולות להיות מותקנות בכלי רכב, להיות מקובעות לסימני תנועה שונים בצידי הדרך או למכשירי טל' החירום הממוקמים בצידי הדרכים. 
חיישנים המחוברים לרשתות תקשורת מספקים את האינפורמציה המועברת בדרך כלשהי לנהג או ישירות למרכז שליטה או מרכז תקשורת אחר.
כך, מערכות טלמטיקה בתחום הרכב מסוגלות גם לספק לנהג ולנוסעיו מידע אודות עומסי תנועה בנתיב נסיעתו או מידע לגבי דרכים חלופיות הכדאיות ביותר לנסיעה במטרה להגיע במהירות ההמרבית ליעד.
טלמטיקה בתעשיית הרכב > בסיס נתונים נייד

בסיס נתונים נייד הוא למעשה השימוש בתקשורת נתונים אלחוטית הנשענת על גלי רדיו על מנת לשלוח ולקבל נתוני מחשב בזמן אמת בין מכשירים. 
ניתן להשתמש בבסיס נתונים נייד על מנת לצפות בערוצי טלוויזיה באמצעות מכשירי LCD. זוהי דוגמה לאופן בו מערכות טלמטיקה עשויות לספק תכנים בידוריים ולשנות את איכות הנסיעה לא רק של נהג הרכב אלא גם של הנוסעים בו.
טלמטיקה בתעשיית הרכב > מערכת התרעה לגבי סכנות במסלול הנסיעה

מערכות התרעת חירום בתחום הרכב פותחו במטרה לייצר סטנד עולמי של מערכות תקשורת בין כלי רכב ובין כלי רכב לסביבה ולהפך.
טלמטיקה מיוחסת בדרך כלל למערכות ממוחשבות המעדכנות והמקבלות מידע בו זמנית והמסוגלות לשלוט על תהליכים כמו מתן אזהרה מידית למכונה ספציפית או למספר מכונות. באמצעות שימוש במערכות טלמטיקה ניתן להעביר באופן מיידי מידע מרכב ספציפי לכלי רכב בסביבתו, לגבי סכנות במסלול הנסיעה.
לדוגמה: מערכת תקשורת אלחוטית שכזו תוכל למנוע התנגשות בין 2 כלי רכב או יותר - במצב של נסיעה בשיירה תמנע התנגשות בין כלי רכב כאשר אחד מרכבי השיירה מאט, במקרה בו מותקנת מערכת בטיחותית אלחוטית למערכת הבלמים, בכל אחד מכלי הרכב בשיירה.
טלמטיקה בתעשיית הרכב > טכנולוגיה חכמה לרכב

טכנולוגיות חכמות בכלי רכב הן לרב מערכות בטיחות לרכב או חיישנים אלקטרו מכניים אוטונומיים המותקנים ברכב. בטכנולוגיות אלה משתמשים בעיקר לבטיחות ותקשורת בין כלי רכב או בין כלי רכב וחיישנים שונים הנמצאים בדרכים. טכנולוגיה חכמה ברכב יכולה גם לדווח באופן אוטומטי או יזום למוקד יצרן הרכב אודות מצבה המכני של המכונית. בדרך זו מקבל הנהג התרעה אודות טיפולי תחזוקה צפויים או כשל מתקרב של מערכת מסוימת. הנהג נשלח אל המוסך הקרוב ותתכן גם התרעה למוסך אודות התקלה והחלפים שיש להכין כדי לטפל בה.
טלמטיקה בתעשיית הרכב > פיקוח לצורכי ביטוח לרכב

מערכות טלמטיקה לרכב יכולות לשמש גם לתיעוד התנהגות הנהג במהלך נסיעתו ברכב והעברת המידע לחברת הביטוח. חברת הביטוח יכולה בדרך זו להעריך את הסיכוי של אותו נהג להיות מעורב בתאונת דרכים ולחייב את הנהג על ביטוח הרכב בהתאם. למשל, נהג הנוהג למרחקים ארוכים במהירות מופרזת ישלם יותר מנהג הנוהג למרחקים קצרים באיטיות.
יהושע שמידט

| --- | --- |
אין תמונה חופשית
 לידה:  כ"ג בניסן תשכ"ז (בן 57) פתח תקווה
 שם מלא:  הרב יהושע מרדכי שמידט
 מדינה:  ישראל
 השכלה:  תעודת רבנות
 מקום מגורים:  שבי שומרון
 מקום פעילות:  שבי שומרון
 השתייכות:  ציונות דתית
 תחומי עיסוק:  תלמוד, הלכה
 תפקידים נוספים:  ראש הישיבה ורב היישוב שבי שומרון
 רבותיו:  הרב דוב ליאור, הרב אליעזר ולדמן
 חיבוריו:  שיטת הסימנים
 בת זוג:  עפרה שמידט
 מספר צאצאים:  11
הרב יהושע מרדכי שמידט (נולד בכ"ג בניסן ה'תשכ"ז מאי 1967) הוא ראש ישיבת נחלת יוסף ורב היישוב שבי שומרון. מחבר ספרים על 'שיטת הסימנים'.
ביוגרפיה

נולד בפתח תקווה. למד בישיבת נחלים, המשיך לתקופה קצרה במרכז הרב ומשם פנה ללמוד בישיבת ניר קריית ארבע. בהמשך שימש כר"מ בקיאות למספר שנים, והיה לאחד מתלמידיו המובהקים של הרב דוב ליאור. קבע את מושבו בשבי שומרון, שם היה ראש כולל ובהמשך הקים את הישיבה גבוהה – הסדר במקום והתמנה לרב היישוב. נשיא הישיבה הוא הרב דוב ליאור.
בשנת 2001 נפצע קל הרב שמידט בפיגוע, לאחר שחוליית מחבלים פתחה באש מרכב שחלף על פני הרכב בו נסע. כיפתו המחוררת פורסמה בכלי התקשורת.
ביולי 2016 הצביעו רוב חברי האגודה האזרחית ביישוב שבי שומרון בעד בחירת רב חדש תחתיו. הליכים משפטיים התנהלו בעבר בעניין בבית הדין האזורי לעבודה.
שיטת הרב ידועה בייחודיתה בכך שיוצרת מעיין חיבור בין הדרך הליטאית לדרך החסידית כשבמקביל לשיחות מוסר על ענייני לימוד כפי הנהוג בישיבות הליטיאות מעביר טישים חסידים והתוועדיות כפי הנהוג בישיבות החסידיות.
הרב שמידט נשוי ואב לאחד עשר ילדים.
שיטת הלימוד

חיבר את 'שיטת הסימנים' במטרה להקל על לומדי גמרא לזכור את תוכן כל דף הנלמד על ידי סימנים הנמצאים בתוכן בדף.
שיטתו בישיבה היא לימוד עיון החותר להגיע לנקודה המרכזית של הסוגיה מתוך עיון בספרי ראשונים ואחרונים והקניית כלים ללימוד העיון, תוך שאיפה להגיע לפסק הלכה.
חיבוריו

ספר שיטת הסימנים: חלק א' – מסכת ברכות וסדר מועד; חלק ב' – סדר נשים; חלק ג' – סדר נזיקין. חלק ד' – סדר קדשים.
כי הוא אות עולם היה – חוברת ללג בעומר ה'תשע"ה על דרכו של רשב"י
מבטל הגזרות – חוברת ללג בעומר ה'תשפא
משנתו סדורה – חוברת עצות ודרכי חיזוק בשינון וחזרה על לימוד תורה, וחשיבות קריאת סיפורי צדיקים. יצא לאור בכסלו ה'תשפ"ג.
כמו כן הוציא חוברות על שאר התלמוד הבבלי על פי שיטת הסימנים. הספר על שיטת הסימנים קיבל הסכמות מהרב חיים קניבסקי, הרב מרדכי אליהו, הרב יצחק יוסף, הרב מאיר מאזוז, הרב יעקב אריאל, הרב זלמן נחמיה גולדברג, הרב דוב ליאור, האדמו"ר מנדבורנה הרב יעקב ישכר בער רוזנבוים ועוד.
הערות שוליים

↑  שמרית חייבי משבי שומרון בת 17 נפצעה קשה בפיגוע ירי, באתר ערוץ 7, 19 בנובמבר 2001
↑  פליקס פריש וסמדר שמואלי, בת 17 נפצעה בינוני-קשה בפיגוע ירי בשבי-שומרון, באתר ynet, 20 בנובמבר 2001
↑  תצהירו של הרב שמידט שהוגש לבית המשפט; פרוטוקול הדיון מיום 30.11.16
| --- | --- |
בקרת זהויות :  NLI: 987007309646605171  VIAF: 37167807402618130005   WorldCat (עם VIAF): 37167807402618130005
טימו ברנהרד

טימו ברנהרד (בגרמנית: Timo Bernhard; ‏נולד ב־24 בפברואר 1981) הוא נהג מרוצים גרמני הנוהג כיום עבור קבוצת פורשה.
בין השנים 2009–2011 נהג עבור קבוצת אאודי, עמה זכה במרוץ 24 השעות של לה מאן לשנת 2010. בשנת 2015 זכה באליפות העולם במרוצי סיבולת תחת חברת פורשה.
קריירה מוקדמת

טימו ברנהרד נולד ב-24 בפברואר 1981 בעיר הומבורג בחבל הסאר. בשנת 1991, בהיותו בן 10 שנים, החל להתחרות בתחרות מרוצי הקארטינג CIK אשר תחת פיקוח הפדרציה הבינלאומית לרכב (FIA). בסוף עונה זו סיים במקום החמישי באליפות העולם והוכתר לאלוף גרמניה לנערים. בשנתיים שלאחר מכן הגיע אל המקומות השישי והשלישי באליפות גרמניה. בשנת 1998 החל להתחרות במרוצי פורמולה כאשר התחרה בסבב פורמולה פורד - תחרות הפורמולה הבסיסית ביותר של מרוצי מכוניות חד-מושביות. בעונה זו סיים במקום השישי הן בסדרה הארצית בגרמניה ובתחרות הגביע האירופי. עונת 1999 הייתה עונתו האחרונה של ברנהרד במרוצי מכוניות חד-מושביות ובסופה סיים במקום השלישי בסדרה הארצית של גרמניה בפורמולה פורד.
מכוניות ספורט

בשנת 2000 החל ברנהרד להתחרות בסבב המרוצים פורשה סופרקאפ כאשר נהג עבור קבוצת UPS פורשה ג'וניור אשר נוסדה בשנת 1997 על ידי חברת פורשה כדי לקדם כישרונות נהיגה צעירים. בסוף עונה זו סיים ברנהרד במקום השלישי באליפות.
בשנת 2001 החל להתחרות בסבב הלה מאן האמריקני כאשר את הופעת הבכורה ערך במרוץ 12 השעות של סברינג בו נהג עבור קבוצת המרוצים הפרטית אלכס ג'וב רייסינג. במרוץ זה סיים במקום השני בקטגוריית ה-GT בה השתתף יחד עם צמד הנהגים השותפים לו במכונית הפורשה 911 רנדי פובסט וכריסטיאן מנזל. בנוסף בסוף עונה זו זכה באליפות הפורשה קאררה קאפ.
עונת 2002 נפתחה עבורו עם ניצחון קטגוריה במרוץ 24 השעות של דייטונה עבור קבוצת רייסר'ס גרופ במכונית הפורשה 911, כאשר לאחר מכן סיים במקום השני בדירוג הכללי במרוץ 24 השעות של נורבורגרינג כאשר נהג עבור קבוצת אלזן מוטורספורט. בעונה זו גם זכה בהישג הגדול ביותר שלו עד אז בקריירה כאשר זכה עבור קבוצת רייסר'ס גרופ בניצחון קטגוריית ה-GT במרוץ 24 השעות של לה מאן לצד הנהגים השותפים קווין באקלר ולוקאס לוהר במכונית הפורשה 911.
בשנת 2003 זכה ברנהרד במרוץ פתיחת העונה בסבב הלה מאן האמריקני במרוץ 24 השעות של דייטונה ובהמשכה זכה בשלושה מרוצים נוספים בסדרה כולל בפטי לה מאן. בנוסף בעונה זו סיים במקום השלישי במרוץ 24 השעות של נורבורגרינג.
בשנת 2004 זכה באליפות קטגוריית ה-GT בלה מאן האמריקני כאשר ניצח יחד עם צוותו 6 מרוצים בהם 12 השעות של סברינג ופטי לה מאן. בנוסף סיים ברנהארד רביעי בדירוג הכללי ושני בקטוגריית ה-GT במרוץ 24 השעות של ספא. בנוסף בעונה זו סיים שלישי במרוץ 24 השעות של נורבורגרינג תחת קבוצת מנטי פורשה ובכך זכה בפודיום שלישי ברציפות במרוץ זה.
בשנת 2009 הצטרף טימו ברנהרד לצוות השני של קבוצת יואסט רייסינג המתחרה באליפות העולם תחת חברת אאודי בה נהג במכונית האאודי R15 TDI החדשה של החברה בקטגוריית LMP1 הבכירה. ברנהרד וצמד הנהגים הצרפתים השותפים לו במכונית האאודי R15 מס' 3 רומן דיומא ואלכסנדרה פרימה סיימו במקום ה-17 בדירוג הכללי מרוץ 24 השעות של לה מאן לשנת 2009 וזאת כאשר צוות מס' 1 של הקבוצה ניצח במרוץ.
בשנת 2010 זכה בהישגו הגדול ביותר כאשר זכה בניצחון הכללי של מרוץ 24 השעות של לה מאן יחד עם הנהגים השותפים רומן דיומא ומייק רוקנפלר. במהלך ניצחון זה קבעו הנהגים ברנהרד ושותפיו שיא חדש של כל הזמנים במרחק שהושג במרוץ לה מאן לאחר שכיסו 5,410 ק"מ במהלך 397 הקפות של המסלול על ידי מכונית האאודי R15 שלהם, ובכך שברו את שיא 5,335 הק"מ של מכונית הפורשה 917 משנת 1971.
בשנת 2011 החל להתחרות גם באליפות הראלי הגרמנית במכונית פורשה 911 GT3 קאפ תחת קבוצת Penske בניהולו של אביו רודיגר ברנהרד עמה זכה להצלחה.
אליפות העולם במרוצי סיבולת

בשנת 2014 החל ברנהרד להתחרות תחת צוות המרוצים הרשמי של פורשה באליפות העולם במרוצי סיבולת בקטגוריית LMP1 העליונה במכונית הפורשה 919 הייבריד מס' 17 החדשה של החברה, זאת לאחר שחברת המכוניות הגרמנית חזרה להתמודד באופן רשמי בתחרות ובכללה מרוץ לה מאן ממנו נעדרה מאז שנת 1998. חבריו הנהגים השותפים בצוות של הקבוצה היו ברנדון הארטלי ומארק ובר. עונה זו הייתה פושרת מבחינת תוצאות עבור ברנהרד ושותפיו כאשר סיימו במהלכה רק שלוש פעמים בפודיום במקום השלישי במרוצים בסילברסטון, פוג'י ובחריין, וסיימו במקום התשיעי בדירוג הכללי באליפות בסוף העונה.
בשנת 2015 שוב התמודד ברנהרד באליפות העולם יחד עם הצוות וובר/הארטלי אך זו נפתחה לא טוב עבורם לאחר שנאלצו לפרוש ממרוץ פתיחת העונה שנערך בסילברסטון כבר בהקפה ה-44. במרוץ הבא בספא סיימו בפודיום במקום השלישי. המרוץ הבא שנערך היה מרוץ 24 השעות של לה מאן בו סיימו הצוות ברנהרד/וובר/הארטלי במקום השני לאחר שהקיפו את המסלול 394 פעמים, הקפה אחת פחות מהצוות השני של חברת פורשה במכונית ה-919 מס' 19 אשר ניצחו במרוץ. המרוץ הבא באליפות העולם היה מרוץ 6 השעות של נורבורגרינג בו ניצחו ברנהרד וחבריו וסיימו במקום הראשון, כמו גם בשלושת המרוצים הרצופים אחר כך בארצות הברית, פוג'י ושאנגחאי. במרוץ סיום העונה האחרון שהתקיים בבחריין סיימו ברנהרד וחבריו במקום החמישי ולבסוף זכו באליפות העולם לשנת 2015.
טימו ברנהרד נוהג באאודי R18 במהלך פטי לה מאן 2011
טימו ברנהרד נוהג במרוץ שאנגחאי בפורשה 919 מס' 17 עמה זכה יחד עם צוותו באליפות העולם לשנת 2015
טמאש אונגווארי

| --- | --- |

 לידה:  25 בספטמבר 1930 בודפשט, ממלכת הונגריה 
 פטירה:  יוני 2019 (בגיל 88) 
 מדינה:  הונגריה 
 מקום קבורה:  בית הקברות היהודי ברחוב קוזמה 
 השכלה:  אוניברסיטת אטווש לוראנד (1952) 
 תפקיד:  פרופסור 
 בן או בת זוג:  Irén Psota (?–ערך בלתי־ידוע) 
 מספר צאצאים:  2 
 פרסים והוקרה:  פרס סצ'ני (2010)  אות מסדר ההצטיינות של הונגריה בדרגת קצין (1995)  עט הזהב (2007)  אזרחות כבוד של בודפשט (2010)  פרס אטילה יוז'ף (1985)  פרס רדנוטי (2015)  פרס „מולדתי” (2015)  דוקטור לשם כבוד (2016) 
 tamasungvari.hu
 
טמאש אונגווארי (בהונגרית: Ungvári Tamás; בודפשט, 25 בספטמבר 1930 – 29 ביוני 2019) היה סופר יהודי-הונגרי, מתרגם, מבקר, היסטוריון ספרות, פרופסור באוניברסיטה זוכה פרס סצ'ני וזוכה פרס אטילה יוז'ף (הפרס הספרותי הגבוה ביותר בהונגריה), ודוקטור במדעי הספרות, פרופסור אמריטוס, שהתמחה בהיסטוריה של התרבות.
קורות חיים

טמאש אונגווארי שנולד במשפחה יהודית לא התקבל לגימנסיה אטווש היוקרתית בשל החוק נומרוס קלאוזוס שעל פיו הייתה מיכסת קבלה תלמידים יהודים. כך הוא הגיע ללמוד בגימנסיה היהודית של בודפשט. הוא שרד את השואה בבודפשט ופנה להתקבל לאוניברסיטה (כבר אחרי מלחמת העולם השנייה) בטרם סיים את התיכון. בשנת 1952, בגיל 21, סיים את לימודיו במחלקה האנגלית-הונגרית של אוניברסיטת אטווש לוראנד. הוא לימד תחילה בעיר טטה בבית ספר יסודי. לאחר מכן הפך לבעל טור במגזין צ'ילאג (Csillag), כוכב בהונגרית. הוא הפך לסטודנט לתואר שני בשנת 1957, לאחר מכן משנת 1959 עבד ביומון "מדיאר נמזט" (Magyar Nemzet) כעובד על חוזה. משנת 1960 היה מתרגם ודרמטורג, עורך של ה-Budapest Rundschau (עיתון בשפה הגרמנית לתיירים). בשנים 1960–1961 הוא היה הדרמטורג של תיאטרון פטפי (Petőfi Színház). משנת 1970 היה חוקר בכיר במכון התיאטרון ההונגרי, משנת 1975 היה עורך של "הוצאת הספרים ספרות יפה" (Szépirodalmi Könyvkiadó) אחת מהוצאות הספרים הגדולות ביותר בהונגריה במחצית השנייה של המאה ה-20. מ-1980 עד 1981 היה פרופסור חבר באוניברסיטה לאמנויות התיאטרון והקולנוע, ומ-1982 היה פרופסור מן המניין. עד 1989, אונגווארי היה חבר בוועדת מדעי התיאטרון של האקדמיה ההונגרית למדעים. הוא היה פרופסור אורח במספר אוניברסיטאות זרות. במשך שני מחזורים היה המזכיר הכללי של הסניף ההונגרי של מועדון ארגון הסופרים הבינלאומי (PEN). במסגרת אוניברסיטת קיימברידג', הוענקה לו ב"מכללת צ'רצ'יל" חברות כבוד של "עמית מעבר לים" (overseas fellow). הוא בילה ארבע שנים כפרופסור אורח בקלרמונט, קליפורניה. כפרופסור לחילופי מרצים במסגרת IREX (International Research and Exchanges Board, הוא הרצה באוניברסיטאות קולומביה, ייל והרווארד. הוא לימד תולדות תרבות באוניברסיטה היהודית בבודפשט (שמו העכשייו ההונגרי של בית המדרש לרבנים בבודפשט).
את הופעת הבכורה שלו כמתרגם דרמה ערך ב-16 באוקטובר 1959. ההצגה "טיפת דבש" של המחזאי הבריטי שלאג דילייני (Shelagh Delaney) הוצגה על ידי תיאטרון צבא העם ההונגרי (כיום שמו תיאטרון הקומדיה של בודפשט) על במת אודרי. מספר הצגות הבכורה הרשומות על שמו במאגר התיאטרון ביום מותו: 12 כמחבר ו-224 כמתרגם הוא עבד גם כמגיש בטלוויזיה ההונגרית וברדיו ההונגרי ומאז 2009 גם בקלוברדיו. התוכנית שלו Könyvjelző (Bookmark), הופיעה בקביעות ב-ATV.
אונגווארי נאבק בעבר בסרטן פעמיים. באביב 2019 אובחן שוב כחולה סרטן, הוא נפטר ב-29 ביוני 2019 והובא למנוחות בבית הקברות היהודי ברחוב קוזמה בבודפשט. בנו בנימין והשחקן Géza D. Hegedűs ספדו לו.
חייו הפרטיים

אשתו הייתה השחקנית אירן פשוטה במשך 12 שנים. נישואיהם הסתיימו בגירושים. הוא התחתן בשנית ב-1974, אשתו הייתה רופאת שיניים. נולדו להם שני בנים: דוד ובנימין. דודתו קלרה רוטשילד הייתה מעצבת אופנה הונגרית ידועה ביותר.
תחום החינוך והמחקר שלו

ספרות הונגרית ויהדות
היסטוריה וספרות יהודית מודרנית
החיים האינטלקטואלים האירופיים בין שתי מלחמות העולם
תולדות האמנות ומדעי תולדות התרבות
מדעי הספרות והתרבות
פרסומיו האחרים

רשימת פרסומים
המועצה הלאומית לדוקטורט
פרסים והוקרה

הפרס הספרותי של הקרן לאמנות (1984)
פרס אטילה יוז'ף (1985)
צלב הקצין של מסדר ההצטיינות של הרפובליקה של הונגריה (1995)
עט הזהב (2007)
פרופסור אמיריטוס מבית המדרש לרבנים בבודפשט - האוניברסיטה היהודית (2008)
פרס למען יהדות בהונגריה (2010)
פרס סצ'ני (2010)
אזרחות כבוד של בודפשט (2010)
MSZP Life Public Award (2015)
פרס על שם מיקלוש רדנוטי לאנטי-גזענות (2015)
פרס מולדתי (2015)
פרס על שם אלדאר קומלוש (2016)
פרס למען הרפובליקה החדשה (2016)
דוקטור לשם כבוד של בית המדרש לרבנים בבודפשט - האוניברסיטה היהודית (2016)
לקריאה נוספת

אתר האינטרנט הרשמי של עמוד האינטרנט של טמאש אונגווארי
הבלוג של טמאש אונגווארי
ספרים מאת טמאש אונגווארי בהוצאת סקולאר
המועצה הלאומית לדוקטורט
תרופת העבר
טמאש אונגווארי
מה זוכר טמאש אונגווארי?
דיוקן של טמאש אונגווארי
טמאש אונגווארי
חדשות עמוד 3
ביוגרפיה מקצועית
מאגר התיאטרון. המוזיאון הלאומי והמכון לתולדות התיאטרון
הפורטל הספרותי
ראיון וידאו חלק 2
הערות שוליים

↑  2019. június 29-i lekérdezés
↑  "Ungvári Tamást harmadszor is megtámadta a gyilkos kór". nlc (בהונגרית). 2019-04-05.
↑  "Végső búcsút vettek Ungvári Tamástól". kisalfold.hu (בהונגרית).
↑  "Végső búcsút vettek Ungvári Tamás írótól". Magyar Nemzet (בהונגרית). נבדק ב-2019-07-05.
↑  "Gyász: színészlegendák társaságában, több százan kísérték végső útjára Ungvári Tamást – fotók". Blikk.hu (בהונגרית). 2019-07-05.
1 2  BorsOnline. "Ungvári Tamás 87 évesen nem engedték ejtőernyőzni". www.borsonline.hu.
↑  "Apám, anyám szabó volt, és a nagynéném volt Rotschild Klára. Nálunk át kellett tudni szabni egy zakót. Tessék, ennek is piros a bélése” Ungvárium, nol.hu
↑  OPTEN » Jogi információ címke |E Cégjegyzék cégkereső | Opten.hu, www.opten.hu
↑  "Ungvári Tamás életrajza honlapján". אורכב מ-המקור ב-2019-06-29.
↑  "Archivált másolat". אורכב מ-המקור ב-2015-03-17.
| --- | --- |
בקרת זהויות :  NLI: 987007269154405171  PLWABN: 9810567806105606  BnF: cb12674769s (data)  GND: 142839264  ISNI: 0000 0003 7463 448X  LCCN: n50046257  LNB: 000088813  NKC: jo20191050525  NTA: 182877361  SUDOC: 056738226  VIAF: 159895220   WorldCat (עם VIAF): 159895220
טמפלהוף-שנברג

טמפלהוף-שנברג (גרמנית: Tempelhof-Schöneberg) הוא אחד מ-12 רובעי ברלין, בירת גרמניה.
גאוגרפיה

הרובע השוכן בדרום ברלין, נוצר מאיחוד שני רבעים לשעבר, טמפלהוף ושנברג, במסגרת רפורמת השכונות של ברלין ב-1 בינואר 2001. כל השכונות המרכיבות את טמפלהוף-שנברג שכנו לפני נפילת חומת ברלין ב-1989 במערב ברלין. הרובע גובל ברבעים פרידריכסהיין-קרויצברג מצפון-מזרח, נויקלן ממזרח, שרלוטנבורג-וילמרסדורף מצפון-מערב, מיטה מצפון, שטגליץ-צלנדורף ממערב ובמדינת ברנדנבורג מדרום.
רובע טמפלהוף-שנברג מורכב משש שכונות:
שנברג (Schöneberg)
פרידנאו (Friedenau)
טמפלהוף (Tempelhof)
מריינדורף (Mariendorf)
מריינפלדה (Marienfelde)
ליכטנראדה (Lichtenrade)
רובע טמפלהוף-שנברג הוא המאוכלס ביותר בברלין, אחרי רובע פנקו. 15.5% מתושבי הרובע אינם אזרחים גרמניים. הרובע מגוון מאוד מבחינה כלכלית וחברתית. למעלה משליש מתושבי הרובע מתגוררים בשכונה שנברג. השכונה, השוכנת יחסית במרכז ברלין, היא בעלת אופי עירוני, ושוכנים בה אין-ספור מוסדות תרבות, אמנות ובילוי, מהחשובים והידועים בברלין. שאר שכונות הרובע הן שכונות מגורים חסרות זוהר, בהן מתגוררים תושבים מהמעמד הבינוני בעיקר. השכונה פרידנאו היא הקטנה ביותר בשטחה מבין 95 שכונות העיר ברלין, והשנייה בצפיפות האוכלוסין.
בית העירייה של שנברג משמש כבית העירייה של הרובע כולו. עד לאיחוד גרמניה בשנת 1990 שימש בית העירייה של שנברג כבית העירייה של מערב ברלין.
ראו גם

נמל התעופה ברלין טמפלהוף
טמפר

| --- | --- |

טמפר.  תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 שם סרט:  במבי
 הופעה ראשונה:  במבי (1942)
 הופעה אחרונה:  במבי 2 (2006)
 יוצרים:  מרק דייוויס 
 גילום הדמות:  פיטר בן, טים דייוויס, סם אדוארדס 
 דיבוב:  פיטר בן (צעיר) טים דייוויס (מתבגר) סם אדוארדס (בוגר) ברנדון ברג (צעיר, במבי 2)
 דיבוב בשפה העברית:  רונה דניאלי (צעיר) חן חגי (בוגר) גיא קרסנר (צעיר, במבי 2)
 מידע
 גזע:  ארנבון מצוי
 מין:  זכר
 דמויות קשורות
 חברים:  במבי פלין פרח
 
טמפר (באנגלית: Thumper) הוא דמות ארנב בדיונית המופיעה בספרי ובסרטי במבי. טמפר הוא חברו הטוב ביותר של במבי.
תיאור

טמפר הוא ארנבון מצוי בעל פרווה בצבעי אפור ולבן. הוא גר ביער יחד עם במבי וחברים נוספים. טמפר שובב, פיקח ואוהב לעזור לזולת.
עם היוולדו של במבי, טמפר מדריך אותו ועוזר לו להסתגל לחיי היער, ועם הזמן הוא הופך לחברו הטוב ביותר.
מקור שמו של טמפר הוא על שם מנהגו לדפוק על הרצפה ברגלו השמאלית בזמן של התרגשות, שמחה או פחד.
בסרט הראשון שבו הוא מופיע אומר טמפר בשם אביו: "אם אין לך משהו נחמד להגיד, מוטב שלא תגיד כלום". משפט זה נודע כ"חוק טמפר".
הופעות

"במבי " - הופעתו המונפשת הראשונה של טמפר.
"במבי 2 " - בסרט זה טמפר הופיע כארנב צעיר, בדיבובו של ברנדון ברג.
"בית העכבר " (סדרת הנפשה של דיסני) - טמפר הוא אחד מהאורחים במועדון.
"מי הפליל את רוג'ר ראביט " - טמפר הוא דודו של רוג'ר ראביט.
מלך האריות 3: האקונה מאטאטה - בסוף הסרט טמפר מופיע יחד עם דמויות רבות נוספות מסרטי דיסני.
יהושע שטמפפר

יהושע שטַמפּפֶר (שטאמפּפֿער) (ח' באב תרי"ב, 9 ביולי 1852 – ה' בסיוון תרס"ח, 4 ביוני 1908) היה ממייסדי העיר פתח תקווה.
קורות חיים

שטמפפר נולד בשנת 1852 ב"קאמאראן" (קומארום) (לפי עדות אביו בנימין) אז בהונגריה, בימינו בסלובקיה, (לפי מקורות אחרים - בסומבטהיי בהונגריה). בצעירותו השתלב בתנועת האמנציפציה וההשכלה, למורת רוחו של אביו בנימין, שהיה דיין בשטיינאמנגר (סומבטהיי). לפיכך יהושע נשלח לבית דודו אליעזר ראב, אביו של יהודה ראב, שחי בכפר ועסק בחקלאות, וכך התוודע לעבודת האדמה. לדוד היו קשרי מכתבים עם הרב צבי הירש קלישר, ממבשרי הציונות. לאחר מכן למד בבית המדרש של הרב עזריאל הילדסהיימר באיזנשטט, ושם שמע דברים על ארץ ישראל. לאחר אכזבה מרה מהאנטישמיות שהמשיכה להתקיים בהונגריה החליט, כדבריו, "לפנות קדמה אל ארץ אבותינו ולהקריב חיי על מזבחה".
בשנת 1869 עלה שטמפפר לארץ ישראל במסע רגלי שארך חמישה חודשים. כשהגיע בסופו לירושלים פגש שם את הורי אמו, שלמה ואסתר (בת חזקיהו הכהן -ניימן) ראב, שעלו ארצה לפניו . עם עלייתו הוא נשא את דייכה בת יצחק רוזנטל, מאנשי כולל הו"ד.
בשנת 1871 נפטרה אימו ואביו נשא לאשה את אחותה יהודית -איטל לבית ראב שטיפלה ביתומים. בשנת 1872 עלתה המשפחה לארץ והתיישבה בירושלים.
שטמפפר היה מהוגי רעיון הקמת שכונות מחוץ לחומות העיר ירושלים והקמת יישוב חקלאי בארץ ישראל. הוא היה מעורב בניסיונות לרכוש אדמות באזור יריחו, ליד רמלה ובין חברון לבית ג'וברין, לצורך כך.
בין השנים 1876–1879 התפרסמו 15 מכתבים ודיווחים של שטמפפר לעיתון "ג'ואיש כרוניקל" (Jewish Chronicle) שיצא לאור בלונדון, בענייני היישוב בכלל והניסיונות להקמת התיישבות יהודית חקלאית בפרט.
בשנת 1878, והוא בן 26 בלבד, היה שטמפפר אחד ממייסדי המושבה פתח תקווה והיה ממחדשי ישובה בשנת 1883. שטמפפר הוא שנתן את השם למושבה, על פי האמור בספר הושע פרק ב', י"ז: ”וְנָתַתִּי לָהּ אֶת-כְּרָמֶיהָ מִשָּׁם, וְאֶת-עֵמֶק עָכוֹר לְפֶתַח תִּקְוָה.” הניסיון הראשון לרכישת האדמות בארץ ישראל היה באזור יריחו- עמק עכור, אך הוא לא צלח. מכאן הקשר בין עמק עכור לפתח תקווה. שטמפפר היה עסקן פעיל במושבה והיה מזכיר המושבה עד יום מותו. הוא היה הרוח החיה בחיבור תקנון המושבה אשר הניח תשתית לארגון חברתי, קהילתי ומוניציפלי, תקנון שהיווה בסיס לתקנוני כל שאר המושבות. כך הוסדרו הבעלות על קרקעות המושבה, סידור המים וההשקיה, תיקון הריצוף ברחובות, המאור, הפיקוח הסניטרי ועוד. בין התקנות קבע שטמפפר שמנהגי ירושלים בענייני מועדי כניסת השבת, מנהגי קבורה ועוד, יחייבו גם את אנשי פתח תקווה.
שטמפפר היה גם הרוח החיה בחפירת הבאר הראשונה במושבה. הוא ארגן את השמירה על המושבה והפגין מנהיגות כאשר הותקפה המושבה ביום השבת ושטמפפר עזב את בית הכנסת, נטל רובה, עלה על סוסו וארגן את התושבים לצאת להגנתה.
שטמפפר ייצג את פתח-תקוה בוועד הפועל של "חובבי ציון" ביפו, היה בין היוזמים והמארגנים של הכנסייה הארצישראלית בתרס"ג, יזם ופעל להקמת אגודת פרדס ששיווקה פרי הדר מכל מושבות יהודה, וכן הקים עם דב ימיני את אגודת כורמי התקוה שיצרה ושיווקה יין בישראל ומחוצה לה.
שטמפפר נשלח בשליחות המושבה לאירופה ולארצות הברית לצורך גיוס כספים.
שטמפפר היה שומר מצוות ונמנה עם היסודות השמרניים במאבקים הפנימיים על דמות המושבה. אך עם זאת פעל להשכנת שלום ולשיכוך הוויכוחים הפנימיים במושבה. דגל בעבודה עברית ופעל לשילוב פועלים בני העלייה השנייה במשקי המושבה.
שטמפפר נפטר ב-1908 והוא בן 56 שנים. נקבר בבית הקברות סגולה בפתח תקווה.
רחובות מרכזיים בפתח תקווה ובנתניה, נושאים את שמו.
שטמפפר מוזכר בשיר "הבלדה על יואל משה סלומון", המספר את ייסוד פתח תקווה, שכתב יורם טהר-לב, וביצע במקור אריק איינשטיין.
נוסח מצבתו

”כי המושבה פתח תקוה זעקה מרה ביום חצבה פה קבר לנפש יקרה
ותשא קינה על בחיר בניה אחד מראשי חלוצי מייסדיה.
עמל לשכלולה משנת תרל"ח
בו ירה פינתה עד התרס"ח
ביום ה' בסיון שב לאדמתה
והוא ירא וחרד חכם ונבון אשכול הכפר
הר' יהושע בהר' בנימין שטמפפר.
ת.נ.צ.ב.ה.”
משפחתו

בנו, שלמה יצחק שטמפפר, היה ראש ועד המושבה וראש העיר הראשון של פתח תקווה. חתנו, מרדכי בן-ציון, היה מייסד בנק אמריקה-ארץ ישראל ומבוני חיפה.